קייטלין סנדנו

קייטלין סנדנו (באנגלית: Kaitlin Shea Sandeno; נולדה ב-13 במרץ 1983) היא שחיינית-עבר אמריקאית. היא אלופה אולימפית (אתונה 2004), אלופת עולם (מונטריאול 2005) ושיאנית עולם (2004–2006) במשחה שליחות 4x200 מטר חופשי ואלופת עולם לבריכת 25 מטר (אינדיאנפוליס 2004) במשחים ל-400 מטר חופשי, ל-200 מטר פרפר ול-400 מטר מעורב אישי. סנדנו נולדה וגדלה במישן וייחו, קליפורניה. היא למדה באוניברסיטת דרום קליפורניה. במשחקים הפאן-אמריקאיים שנערכו בוויניפג, קנדה בשנת 1999 זכתה סנדנו בשתי מדליות זהב, במשחה ל-400 מטר חופשי בתוצאה של 4:10.74 דקות ובמשחה ל-800 מטר חופשי בשיא משחקים חדש של 8:34.65 דקות. באולימפיאדת סידני (2000) זכתה סנדנו במדליית ארד במשחה ל-800 מטר חופשי בתוצאה של 8:24.29 דקות, אחרי בת ארצה ברוק בנט שקבעה שיא אולימפי חדש של 8:19.67 דקות ויאנה קלוצ'קובה מאוקראינה (8:22.66 דקות). נוסף לכך, היא סיימה במקום רביעי במשחה ל-400 מטר מעורב אישי בתוצאה של 4:41.03 דקות, בשלב המוקדמות היא קבעה תוצאה של 4:40.89 דקות ובמקום שישי במשחה ל-200 מטר פרפר בתוצאה של 2:08.81 דקות. באליפות העולם שנערכה בפוקואוקה, יפן ביולי 2001 היא זכתה בשתי מדליות ארד, במשחה ל-200 מטר פרפר בתוצאה של 2:08.52 דקות, אחרי פטריה תומאס מאוסטרליה שקבעה שיא אליפות חדש של 2:06.73 דקות ואניקה מלהורן מגרמניה (2:06.97 דקות) ובמשחה ל-800 מטר חופשי בתוצאה של 8:31.45 דקות, אחרי האנה שטוקבאואר מגרמניה (8:24.66 דקות) ובת ארצה דיאנה מונז (8:28.84 דקות). באולימפיאדת אתונה (2004) זכתה סנדנו ב-3 מדליות, אחת מכל סוג. מדליית זהב במשחה שליחות 4x200 מטר חופשי ביחד עם נטלי קוגלין, קרלי פייפר ודנה ולמר בשיא עולם חדש של 7:53.42 דקות, שיפור לשיא הוותיק בן 17 השנים של מזרח גרמניה (7:55.47 דקות), לפני הרפובליקה העממית של סין (7:55.97 דקות) וגרמניה (7:57.37 דקות), מדליית כסף במשחה ל-400 מטר מעורב אישי שיא אמריקה חדש של 4:34.95 דקות, אחרי יאנה קלוצ'קובה (4:34.83 דקות) ולפני חורחינה בארדץ' מארגנטינה (4:37.51 דקות) ומדליית ארד במשחה ל-400 מטר חופשי בתוצאה של 4:06.19 דקות, אחרי לור מנודו מצרפת (4:05.34 דקות) ואוטיליה ינדז'ייצ'אק מפולין (4:05.84 דקות). באליפות העולם (בריכת 25 מטר) שנערכה באינדיאנפוליס, אינדיאנה באוקטובר 2004 היא זכתה ב-4 מדליות זהב, במשחה ל-400 מטר חופשי בתוצאה של 4:02.01 דקות, במשחה ל-200 מטר פרפר בתוצאה של 2:06.95 דקות, במשחה ל-400 מטר מעורב אישי בתוצאה של 4:30.12 דקות ובמשחה שליחות 4x200 מטר חופשי בתוצאה של 7:47.72 דקות. באליפות העולם שנערכה במונטריאול, קנדה בסוף יולי 2005 היא זכתה בשתי מדליות, זהב וארד. מדליית זהב במשחה שליחות 4x200 מטר חופשי ביחד עם נטלי קוגלין, קייטי הוף וויטני מאיירס בשיא אליפות חדש של 7:53.70 דקות, לפני אוסטרליה (7:54.06 דקות) והרפובליקה העממית של סין (7:57.29 דקות) ומדליית ארד במשחה ל-400 מטר מעורב אישי בתוצאה של 4:40.85 דקות, אחרי קייטי הוף שקבעה שיא אליפות חדש של 4:36.07 דקות וקירסטי קובנטרי מזימבבואה (4:39.72 דקות). באליפות העולם (בריכת 25 מטר) שנערכה בשאנגחאי, הרפובליקה העממית של סין באפריל 2006 היא זכתה בשתי מדליות, כסף וארד. מדליית כסף במשחה ל-200 מטר מעורב אישי בתוצאה של 2:10.79 דקות ומדליית ארד במשחה שליחות 4x200 מטר חופשי בתוצאה של 7:49.16 דקות. באוניברסיאדה שנערכה בבנגקוק, תאילנד באוגוסט 2007 היא זכתה בשתי מדליות זהב, במשחה ל-200 מטר מעורב אישי בשיא משחקים חדש של 2:12.13 דקות, לפני יאנה קלוצ'קובה (2:13.15 דקות) ובמשחה שליחות 4x200 מטר חופשי בשיא משחקים חדש נוסף של 7:57.87 דקות. מדיה וקבצים בנושא קייטלין סנדנו בוויקישיתוף קייטלין סנדנו, ברשת החברתית פייסבוק קייטלין סנדנו, ברשת החברתית אקס (טוויטר) קייטלין סנדנו, באתר הוועד האולימפי הבין-לאומי קייטלין סנדנו, באתר olympedia.org קייטלין סנדנו, באתר Swimrankings